SR ร่วงแรง! คาดนักลงทุนขายทำกำไรหลังราคาปรับขึ้น 88% ในรอบ 3 เดือน
SR ร่วงแรงเกือบ 12% คาดนักลงทุนขายทำกำไรหลังราคาปรับตัวขึ้น 88% ในรอบ 3 เดือน ล่าสุด ปิดตลาดเช้านี้ราคาปิดอยู่ที่ 3.36 บาท ลบ 0.44 บาท หรือ 11.58% สูงสุด 3.68 บาท ต่ำสุด 3.26 บาท ด้วยมูลค่าซื้อขาย 102.99 ล้านบาท 
7 ก.พ. 2560

ผู้สื่อข่าวรายงานว่าราคาหุ้นบริษัท สยามราช จำกัด (มหาชน) หรือ SR ล่าสุด ปิดตลาดเช้านี้ราคาปิดอยู่ที่ 3.36 บาท ลบ 0.44 บาท หรือ 11.58% สูงสุด 3.68 บาท ต่ำสุด 3.26 บาท ด้วยมูลค่าซื้อขาย 102.99 ล้านบาท ขณะที่ดัชนีตลาดหุ้นไทยโดยรวมลบ 0.04%

โดย นายรณกฤต สารินวงศ์ กรรมการผู้จัดการฝ่ายวิจัยหลักทรัพย์ บริษัทหลักทรัพย์ เออีซี จำกัด (มหาชน) หรือ บล.เออีซี เปิดเผยว่า ราคาหุ้น SR ปรับตัวลงแรงอาจเกิดจากการเทขายทำกำไร (Take Profit) ของนักลงทุน หลังราคาหุ้นมีการปรับตัวขึ้นในช่วงที่ผ่านมา โดยบริษัทมีปัจจัยบวกเข้ามาสนับสนุนอย่างต่อเนื่อง อาทิ ผลประกอบการไตรมาส 3/59 พลิกกลับมามีกำไร 59.12 ล้านบาท จากช่วงเดียวกันของปีก่อนมีผลขาดทุน 24.22 ล้านบาท 
รวมทั้งที่ประชุมคณะกรรมการบริษัทมีมติอนุมัติแก้ไขการเพิ่มวัตถุประสงค์ของบริษัท โดยเพิ่มเติมในเรื่องพลังงานทดแทน น้ำมันเชื้อเพลิง และโรงงานคัดแยกขยะ ซึ่งส่งผลให้บริษัทมีความพร้อมในการเข้าสู่ธุรกิจพลังงานทดแทนแบบครบวงจร
อนึ่งราคาหุ้น SR ปรับตัวเพิ่มขึ้นจากราคา 2.18 บาท ณ วันที่ 11 ต.ค.59 มาอยู่ที่ราคา 4.10 บาท ณ วันที่ 19 ม.ค. 60 หรือปรับตัวเพิ่มขึ้น 88% ในรอบกว่า 3 เดือน